FI Euroopan unionin virallinen lehti L 41/11

KOMISSION TÄYTÄNTÖÖNPANOPÄÄTÖS,

annettu 8 päivänä helmikuuta 2013,

kalastustuotteiden punnitsemista koskevien asetuksen (EY) N:o 1224/2009 60 ja 61 artiklan mukaisten pistokoesuunnitelmien, valvontasuunnitelmien ja yhteisten valvontaohjelmien hyväksymisestä komission toimesta

(tiedoksiannettu numerolla C(2013) 613)

(Ainoastaan bulgarian-, englannin-, hollannin-, latvian-, ranskan-, ruotsin- ja sloveeninkieliset tekstit ovat todistusvoimaiset)

(2013/78/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 60 artiklan 1 ja 3 kohdan ja 61 artiklan,

ottaa huomioon jäsenvaltioiden toimittamat pistokoesuunnitelmat, valvontasuunnitelmat ja yhteiset valvontaohjelmat,

sekä katsoo seuraavaa:

(1) Asetuksen (EY) N:o 1224/2009 60 artiklan 1 ja 2 kohdan mukaisesti jäsenvaltion on varmistettava, että kaikki kalastustuotteet punnitaan purkamisen yhteydessä ennen kalastustuotteiden varastossa säilyttämistä, kuljettamista tai myyntiä toimivaltaisten viranomaisten hyväksymiä järjestelmiä noudattaen, jollei se ole vahvistanut komission hyväksymää pistokoesuunnitelmaa. Kyseisen pistokoesuunnitelman on oltava komission täytäntöönpanoasetuksen (EU) N:o 404/2011 (2) 76 artiklan 1 kohdassa ja liitteessä XIX vahvistettujen riskiperusteisten menetelmien mukainen.

(2) Asetuksen (EY) N:o 1224/2009 60 artiklan 3 kohdan nojalla jäsenvaltio voi sallia asetuksen (EY) N:o 1224/2009 60 artiklan 1 kohdassa vahvistetusta yleisestä punnitsemisvelvollisuudesta poiketen kalastustuotteiden punnitsemisen kalastusaluksessa edellyttäen, että jäsenvaltio on vahvistanut asetuksen (EY) N:o 1224/2009 60 artiklan 1 kohdassa tarkoitetun komission hyväksymän pistokoesuunnitelman. Kyseisen pistokoesuunnitelman on oltava täytäntöönpanoasetuksen (EU) N:o 404/2011 76 artiklan 1 kohdassa ja liitteessä XX vahvistettujen riskiperusteisten menetelmien mukainen.

(3) Asetuksen (EY) N:o 1224/2009 61 artiklan 1 kohdan nojalla jäsenvaltio voi sallia kalastustuotteiden punnitsemisen niiden purkamispaikasta kuljettamisen jälkeen edellyttäen, että ne kuljetetaan asianomaisen jäsenvaltion alueella sijaitsevaan määräpaikkaan ja että tämä jäsenvaltio on vahvistanut komission hyväksymän valvontasuunnitelman. Kyseisen suunnitelman on oltava täytäntöönpanoasetuksen (EU) N:o 404/2011 77 artiklan 1 kohdassa ja liitteessä XXI vahvistettujen riskiperusteisten menetelmien mukainen.

(4) Asetuksen (EY) N:o 1224/2009 61 artiklan 2 kohdan mukaisesti sen jäsenvaltion valvontaviranomaiset, jossa kalastustuotteet puretaan, voivat sallia näiden tuotteiden ennen punnitusta tapahtuvan kuljettamisen rekisteröidyille asiakkaille, rekisteröityihin huutokauppoihin tai muille elimille tai henkilöille, jotka vastaavat kalastustuotteiden saattamisesta ensimmäistä kertaa markkinoille toisessa jäsenvaltiossa edellyttäen, että asianomaiset jäsenvaltiot ovat vahvistaneet asetuksen (EY) N:o 1224/2009 94 artiklassa tarkoitetun komission hyväksymän yhteisen valvontaohjelman. Kyseisen ohjelman on oltava täytäntöönpanoasetuksen (EU) N:o 404/2011 77 artiklan 3 kohdassa ja liitteessä XXII vahvistettujen riskiperusteisten menetelmien mukainen.

(5) Komissio on hyväksynyt täytäntöönpanopäätöksellä 2012/474/EU (3) ensimmäisen ryhmän pistokoesuunnitelmia, joiden esittäjinä ovat Saksa, Irlanti, Liettua, Alankomaat, Puola, Suomi ja Yhdistynyt kuningaskunta, ja ensimmäisen ryhmän valvontasuunnitelmia, joiden esittäjinä ovat Saksa, Viro, Irlanti, Puola, Suomi ja Yhdistynyt kuningaskunta.

(6) Täytäntöönpanopäätöksen 2012/474/EU hyväksymisen jälkeen Bulgaria toimitti komissiolle 5 päivänä lokakuuta 2012, Latvia 5 päivänä huhtikuuta 2012, Slovenia 14 päivänä kesäkuuta 2012 ja Ruotsi 20 päivänä huhtikuuta 2012 pistokoesuunnitelmat, Ranska 14 päivänä syyskuuta 2012 valvontasuunnitelman sekä Ranska ja Irlanti 14 päivänä syyskuuta 2012 yhteisen valvontaohjelman. Alankomaat toimitti 27 päivänä syyskuuta 2012 uuden pistokoesuunnitelman täytäntöönpanopäätöksellä 2012/474/EU hyväksytyn suunnitelman korvaamiseksi. Kyseiset pistokoesuunnitelmat, kyseinen valvontasuunnitelma ja kyseinen yhteinen valvontaohjelma ovat asiaa koskevien riskiperusteisten menetelmien mukaisia. Sen vuoksi ne olisi hyväksyttävä.

(7) Komission olisi voitava peruuttaa hyväksyntä, jos ilmenee, että asianomainen jäsenvaltio ei sovella tai ei sovella täysin pistokoesuunnitelmia, valvontasuunnitelmaa tai yhteistä valvontaohjelmaa.

(8) Komissio seuraa, toimivatko pistokoesuunnitelmat, valvontasuunnitelma ja yhteinen valvontaohjelma tehokkaasti ja tarkistavatko kyseiset jäsenvaltiot niitä säännöllisesti. Tätä varten jäsenvaltioiden olisi raportoitava komissiolle näiden suunnitelmien soveltamisesta. Jos ilmenee, ettei suunnitelman tai ohjelman avulla voida varmistaa, että punnitseminen suoritetaan riittävällä tavalla, kyseisen jäsenvaltion olisi toimitettava tarkistettu suunnitelma tai ohjelma komission hyväksyttäväksi,

ON HYVÄKSYNYT TÄMÄN PÄÄTÖKSEN:

1 artikla

Hyväksyminen

1. Hyväksytään Bulgarian 5 päivänä lokakuuta 2012, Latvian 5 päivänä huhtikuuta 2012 ja Ruotsin 20 päivänä huhtikuuta 2012 asetuksen (EY) N:o 1224/2009 60 artiklan 1 kohdan soveltamiseksi toimittamat pistokoesuunnitelmat.

2. Hyväksytään Alankomaiden 27 päivänä syyskuuta 2012 toimittama asetuksen (EY) N:o 1224/2009 60 artiklan 3 kohdassa tarkoitettu pistokoesuunnitelma kalastustuotteiden punnitsemiseksi kalastusaluksessa. Kyseinen pistokoesuunnitelma korvaa Alankomaiden 18 päivänä tammikuuta 2012 toimittaman, täytäntöönpanopäätöksellä 2012/474/EU hyväksytyn pistokoesuunnitelman.

3. Hyväksytään Slovenian 14 päivänä kesäkuuta 2012 ja Ruotsin 20 päivänä huhtikuuta 2012 toimittama asetuksen (EY) N:o 1224/2009 60 artiklan 3 kohdassa tarkoitettu pistokoesuunnitelma kalastustuotteiden punnitsemiseksi kalastusaluksessa.

4. Hyväksytään Ranskan 14 päivänä syyskuuta 2012 toimittama asetuksen (EY) N:o 1224/2009 61 artiklan 1 kohdassa tarkoitettu valvontasuunnitelma kalastustuotteiden punnitsemiseksi sen jälkeen, kun ne on kuljetettu asianomaisen jäsenvaltion alueella sijaitsevaan määräpaikkaan.

5. Hyväksytään Ranskan ja Irlannin 14 päivänä syyskuuta 2012 toimittama asetuksen (EY) N:o 1224/2009 61 artiklan 2 kohdassa tarkoitettu yhteinen valvontaohjelma kalastustuotteiden punnitsemiseksi sen jälkeen, kun ne on kuljetettu toisen jäsenvaltion alueella sijaitsevaan määräpaikkaan.

2 artikla

Peruuttaminen

Komissio voi peruuttaa 1 artiklassa tarkoitetun hyväksynnän, jos ilmenee, että asianomainen jäsenvaltio ei sovella tai ei sovella täysin pistokoesuunnitelmaansa, valvontasuunnitelmaansa tai yhteistä valvontaohjelmaansa.

3 artikla

Kertomus

Edellä 1 artiklassa tarkoitettujen jäsenvaltioiden on toimitettava komissiolle ennen 1 päivää huhtikuuta 2014 mainitussa artiklassa tarkoitettujen pistokoesuunnitelmien, valvontasuunnitelman ja yhteisen valvontaohjelman soveltamista koskeva kertomus.

4 artikla

Osoitus

Tämä päätös on osoitettu Bulgarian tasavallalle, Irlannille, Ranskan tasavallalle, Latvian tasavallalle, Alankomaiden kuningaskunnalle, Slovenian tasavallalle ja Ruotsin kuningaskunnalle.

Tehty Brysselissä 8 päivänä helmikuuta 2013. Komission puolesta Maria DAMANAKI Komission jäsen

(1) EUVL L 343, 22.12.2009, s. 1.

(2) EUVL L 112, 30.4.2011, s. 1.

(3) EUVL L 218, 15.8.2012, s. 17.